Cameorooli
Cameorooli eli cameo (joskus suomennettu näyttäytymisosaksi) on henkilön, yleensä julkisuuden henkilön, lyhyt omana itsenään tekemä esiintyminen elokuvassa, kirjassa tai muussa taideteoksessa. Dokumenttimateriaalin käyttöä fiktioelokuvassa ei kuitenkaan katsota cameoesiintymiseksi. Filmialan kirjoittamattomiin sääntöihin kuuluu, ettei cameoroolin esittäjää mainita lopputeksteissä eikä esiintymisestä makseta palkkiota. Juuri tämä erottaa cameoesiintymisen vierasesiintymisestä.
Camorra
Camorran historia ulottuu ainakin vuoteen 1820, jolloin poliisi sai tietoa järjestön olemassaolosta ja ensimmäiset kirjalliset maininnat tehtiin. Camorra lienee syntynyt vankiloissa, joissa se piti järjestystä yllä vartijoilta saatuja korvauksia vastaan. Camorra on laajentunut räjähdysmäisesti 1980-luvulta ja käsitti 2000-luvulla yli sata klaania ja yli 6000 jäsentä. 1990-luvun puolivälissä kävi ilmi, että Camorra polttohautaa yritysten jätteitä laittomasti muun muassa teiden lähelle kuoppiin. Myrkkysavu leviää ympäristöön, myrkyt vuotavat ja aiheuttavat ihmisille syöpää. 2000-luvulla on käyty camorristiryhmien välisiä sotia, ja ryhmät ovat pyrkineet solmimaan yhteyksiä muun muassa Albanian ja Nigerian rikollisjärjestöihin jopa avioliittojen kautta.